pythainlp/thaigov-v2-corpus-22032023 huggingface dataset:
วันจันทร์ที่ 1 กุมภาพันธ์ 2564
กระทรวงมหาดไทยสั่งการผู้ว่าราชการจังหวัดชายแดนเมียนมา เพิ่มความเข้มงวดพื้นที่ชายแดน สกัดกั้นการลักลอบหลบหนีเข้าเมืองโดยผิดกฎหมาย
กระทรวงมหาดไทยสั่งการผู้ว่าราชการจังหวัดชายแดนเมียนมา เพิ่มความเข้มงวดพื้นที่ชายแดน สกัดกั้นการลักลอบหลบหนีเข้าเมืองโดยผิดกฎหมาย
วันนี้ (1 ก.พ. 64) นายฉัตรชัย พรหมเลิศ ปลัดกระทรวงมหาดไทย เปิดเผยว่า เพื่อให้การแก้ไขปัญหาการแพร่ระบาดของโรคติดเชื้อไวรัสโคโรนา 2019 (โควิด-19) โดยเฉพาะในพื้นที่ชายแดนเป็นไปอย่างมีประสิทธิภาพตามสถานการณ์ของพื้นที่ จึงได้สั่งการไปยังผู้ว่าราชการจังหวัดชายแดนด้านเมียนมาพิจารณาเพิ่มความเข้มงวดในการกำกับดูแลการเดินทางเข้า-ออกในพื้นที่ชายแดนและดำเนินการตามข้อสั่งการของนายกรัฐมนตรีในการเฝ้าระวังป้องกันการลักลอบหลบหนีเข้าเมืองโดยผิดกฎหมายตามแนวชายแดน รวมทั้งให้เป็นไปตามมาตรการและแนวทางปฏิบัติของการป้องกันโรคสำหรับผู้เดินทางเข้ามาในราชอาณาจักรโดยเคร่งครัด รวมทั้งจัดประชุมหารือร่วมกับหน่วยงานด้านความมั่นคงในพื้นที่เพื่อพิจารณากำหนดแนวทางดำเนินการในการป้องกันการลักลอบหลบหนีเข้าเมืองโดยผิดกฎหมายที่เหมาะสมกับสถานการณ์ของพื้นที่ พร้อมทั้งกำชับเจ้าหน้าที่ฝ่ายปกครองในพื้นที่อำเภอชายแดนเพิ่มการเฝ้าระวัง ติดตามข่าวสารและสถานการณ์ที่เกิดขึ้นในพื้นที่ชายแดนที่อาจเป็นปัจจัยสนับสนุนให้เกิดการลักลอบหลบหนีเข้าเมืองมากขึ้น และการไม่อนุญาตให้กลุ่มหนึ่งกลุ่มใดใช้ดินแดนประเทศไทยเคลื่อนไหวทางการเมืองที่อาจจะส่งผลกระทบต่อความสัมพันธ์ระหว่างประเทศ
นายฉัตรชัย พรหมเลิศ กล่าวเพิ่มเติมว่า นอกจากนี้ ได้สั่งการให้จังหวัดที่เป็นที่ตั้งของพื้นที่พักพิงผู้หนีภัยการสู้รบกับเมียนมา เพิ่มความเข้มงวดการเดินทางเข้า-ออกพื้นที่พักพิง และติดตามความเคลื่อนไหวของผู้หนีภัยการสู้รบฯ ในพื้นที่พักพิงที่อาจเกี่ยวข้องกับสถานการณ์การเมือง โดยให้รายงานข้อมูลสถานการณ์และผลดำเนินการที่เกี่ยวข้องให้กระทรวงมหาดไทยทราบด้วย
วันจันทร์ที่ 1 กุมภาพันธ์ 2564
3 ประสาน “บีโอไอ – กรมพัฒน์ – สพร.” จับมือ เชื่อมโยงข้อมูลออกหนังสือรับรองการประกอบธุรกิจของนักลงทุนต่างชาติ
บีโอไอเร่งสร้างสภาพแวดล้อมทางธุรกิจเพื่อเอื้อต่อการลงทุน จับมือกรมพัฒนาธุรกิจการค้า และสำนักงานพัฒนารัฐบาลดิจิทัล (องค์การมหาชน) เชื่อมโยงข้อมูลนำระบบอิเล็กทรอนิกส์ช่วยอำนวยความสะดวกนักลงทุนต่างชาติเพื่อขอหนังสือรับรองการประกอบธุรกิจในไทย
นางสาวดวงใจ อัศวจินตจิตร์ เลขาธิการคณะกรรมการส่งเสริมการลงทุน หรือบีโอไอเปิดเผยว่าบีโอไอได้จับมือกับกรมพัฒนาธุรกิจการค้า และสำนักงานพัฒนารัฐบาลดิจิทัล (องค์การมหาชน) หรือ สพร. ในการเชื่อมโยงข้อมูลระหว่างกัน เพื่อพัฒนาการให้บริการออกหนังสือรับรองการประกอบธุรกิจของคนต่างด้าวในประเทศไทยของกรมพัฒนาธุรกิจการค้าด้วยระบบอิเล็กทรอนิกส์ จากเดิมที่นักลงทุนต้องยื่นเอกสารขอให้บีโอไอทำหนังสือรับรองขอบข่ายธุรกิจ แล้วนำไปยื่นกรมพัฒนาธุรกิจการค้าเพื่อออกหนังสือรับรองฯ โดยความร่วมมือดังกล่าวจะช่วยลดขั้นตอนการดำเนินการอันเป็นการอำนวยความสะดวกให้แก่ผู้ประกอบธุรกิจที่เป็นนิติบุคคลต่างด้าว ตามแนวทางการปรับปรุงสภาพแวดล้อมสำหรับการประกอบธุรกิจในประเทศไทย ให้เกิดความสะดวก รวดเร็ว และมีประสิทธิภาพมากขึ้น
ทั้งนี้ บีโอไอจะรับคำขอหนังสือรับรองการประกอบธุรกิจของคนต่างด้าวพร้อมจัดส่งข้อมูลการเป็นผู้ได้รับการส่งเสริมการลงทุนให้กรมพัฒนาธุรกิจการค้าผ่านระบบอิเล็กทรอนิกส์ โดย สพร. จะสนับสนุนการจัดทำระบบเชื่อมโยงข้อมูลทางอิเล็กทรอนิกส์ที่มีความปลอดภัยสูงเพื่อรองรับกระบวนการให้บริการผ่านระบบอิเล็กทรอนิกส์แบบครบวงจร ตั้งแต่การออกหนังสือรับรองการประกอบธุรกิจของคนต่างด้าว การชำระเงิน ใบเสร็จรับเงิน และการลงลายมือชื่ออิเล็กทรอนิกส์
“บีโอไอมีความมุ่งมั่นที่จะปรับลดขั้นตอนการดำเนินการต่าง ๆ เพื่ออำนวยความสะดวกให้แก่ผู้ประกอบธุรกิจที่เป็นนิติบุคคลต่างด้าว ซึ่งการร่วมมือระหว่างกันของทั้ง 3 หน่วยงานในครั้งนี้ จะทำให้การออกหนังสือรับรองการประกอบธุรกิจของคนต่างด้าวในประเทศไทย มีความคล่องตัวมากขึ้น โดยนักลงทุนต่างชาติสามารถยื่นขอหนังสือรับรองการประกอบธุรกิจแบบเบ็ดเสร็จ ณ จุดเดียว ถือเป็นอีกแรงขับเคลื่อนเพื่อสร้างสภาพแวดล้อมทางธุรกิจที่เอื้อต่อการประกอบธุรกิจในประเทศไทย” เลขาธิการบีโอไอ กล่าว
วันจันทร์ที่ 1 กุมภาพันธ์ 2564
คณะกรรมการกองทุนหมู่บ้านและชุมชนเมืองแห่งชาติ
ก.เกษตรฯ ร่วมประชุมคณะกรรมการกองทุนหมู่บ้านและชุมชนเมืองแห่งชาติ ครั้งที่ 1/2564
นายอำพันธุ์เวฬุตันติรองปลัดกระทรวงเกษตรและสหกรณ์มอบหมายจากปลัดกระทรวงเกษตรและสหกรณ์(ดร.ทองเปลวกองจันทร์)เข้าร่วมประชุมคณะกรรมการกองทุนหมู่บ้านและชุมชนเมืองแห่งชาติครั้งที่1/2564ณห้องประชุมตึกบัญชาการทำเนียบรัฐบาลโดยมีนายสุพัฒนพงษ์พันธ์มีเชาว์รองนายกรัฐมนตรีเป็นประธานซึ่งที่ประชุมได้รับทราบและพิจารณาในประเด็นต่างๆที่สำคัญดังนี้การลาออกและการแต่งตั้งผู้ทำการแทนผู้อำนวยการสำนักงานกองทุนหมู่บ้านและชุมชนเมืองแห่งชาติ(สทบ.)การแต่งตั้งคณะทำงานสรรหากรรมการผู้ทรงคุณวุฒิการจัดทำคำของบประมาณรายจ่ายประจำปีงบประมาณพ.ศ. 2565การแต่งตั้งคณะอนุกรรมการคณะต่างๆการปรับปรุงระเบียบฯเกี่ยวกับคุณสมบัติลักษณะต้องห้ามวาระการดำรงตำแหน่งการคัดเลือกการแต่งตั้งการปฏิบัติงานวาระการดำรงตำแหน่งการคัดเลือกการแต่งตั้งการปฏิบัติงานการประเมินผลการปฏิบัติงานและการพ้นจากตำแหน่งของผอ.สทบ.รวมถึงการแต่งตั้งคณะอนุกรรมการคัดเลือกสรรหาผอ.สทบ.
วันจันทร์ที่ 1 กุมภาพันธ์ 2564
“สบน.-กรุงไทย” ปลื้ม ยอดขายพันธบัตรออมทรัพย์วอลเล็ตสบม.รุ่น “เราชนะ” ทะลุ 4 พันล้านบาท
ยอดซื้อถล่มทลาย หลังเปิดให้ลงทุนพันธบัตรออมทรัพย์รุ่น “เราชนะ” ผ่านวอลเล็ต สบม.ในแอปฯเป๋าตังวันแรก ยังไม่สิ้นวัน ยอดทะลุกว่า 4,000 ล้านบาทแล้ว
นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผยว่า ประชาชนให้ความสนใจเข้ามาจองซื้อพันธบัตรออมทรัพย์รุ่น “เราชนะ” ผ่านวอลเล็ต สบม. บนแอปพลิเคชันเป๋าตังจำนวนมาก ทุบทุกสถิติของการเปิดขายพันธบัตรออมทรัพย์วอลเล็ต สบม.ที่ผ่านมา โดยยอดจองซื้อในวันที่ 1 กุมภาพันธ์ 2564 ซึ่งเปิดจำหน่ายเป็นวันแรก โดยมียอดจองซื้อเข้ามาถึงกว่า 1,300 ล้านบาท ภายใน 3 นาที สะท้อนการตอบรับจากประชาชนอย่างล้นหลาม และล่าสุดยอดจองซื้อทะลุกว่า 4,000 ล้านบาทแล้ว จากวงเงินทั้งหมด 5,000 ล้านบาท
ทั้งนี้ พันธบัตรออมทรัพย์รุ่น “เราชนะ” บนวอลเล็ต สบม. วงเงิน 5,000 ล้านบาท อายุ 5 ปี อัตราดอกเบี้ยสูงสุด 3.00% ต่อปี จ่ายอัตราดอกเบี้ยแบบขั้นบันได ปีที่ 1-2 อัตราดอกเบี้ย 1.50% ต่อปี ปีที่ 3-4 อัตราดอกเบี้ย 2% ต่อปี และปีที่ 5 อัตราดอกเบี้ย 3% ต่อปี คิดเป็นอัตราดอกเบี้ยเฉลี่ย 2.00% ต่อปี เริ่มจำหน่ายตั้งแต่วันที่ 1 กุมภาพันธ์ 2564 เวลา 8.30 น. ถึง 19 กุมภาพันธ์ 2564 เวลา 15.00 น. ซื้อง่ายผ่านแอปฯเป๋าตัง และหลังรับดอกเบี้ยงวดแรกสามารถขายต่อในตลาดรอง (Secondary Market) รับเงินได้ทันทีผ่านแอปฯ เป๋าตังเช่นกัน โดยลงทุนขั้นต่ำเพียง 100 บาท และลงทุนเพิ่มขึ้นครั้งละ 100 บาท แต่ไม่เกิน 5,000,000 บาท จำหน่ายให้แก่บุคคลธรรมดาสัญชาติไทยที่มีอายุ 15 ปีขึ้นไป ช่วยให้ประชาชนทุกลุ่มสามารถเข้าถึงการลงทุนในพันธบัตรได้อย่างเท่าเทียม และเป็นอีกหนึ่งทางเลือกในการออมสำหรับนักลงทุนรุ่นใหม่
ทีม Marketing Strategy
โทร.0-2208-4174-8
วันจันทร์ที่ 1 กุมภาพันธ์ 2564
เจ๋ง! ไทย Top 4 ของโลกประเทศที่คุมโควิดดีที่สุด
...
เป็นข่าวที่น่าภูมิใจของคนไทย
สถาบันวิชาการออสเตรเลีย Lowy Institute
ได้จัดอันดับประเทศที่สามารถรับมือ
กับการแพร่ระบาดของโรคโควิด-19
ทั้งหมด 98 ประเทศทั่วโลก
.
พบว่า ประเทศไทยอยู่ในอันดับ 4 ของโลก
ที่สามารถรับมือ และควบคุมวิกฤต
การแพร่ระบาดของโรคโควิด-19 ได้ดีที่สุด
.
โดยพิจารณา 6หลักเกณฑ์ คือ
- จำนวนผู้ติดเชื้อสะสม
- จำนวนผู้เสียชีวิตสะสม
- จำนวนผู้ติดเชื้อต่อประชากร 1ล้านคน
- จำนวนผู้เสียชีวิตต่อประชากร 1ล้านคน
- การตรวจหาเชื้อต่อประชากร 1,000คน
ข้อมูลอ้างอิงhttps://bit.ly/2YlFLRY
.
นอกจาก ระบบสาธารณสุขของไทย
ที่มีประสิทธิภาพ จนเป็นที่ยอมรับ
ของนานาชาติแล้วนั้น
.
สิ่งที่สำคัญ คือ การที่ประชาชนทุกคน
ให้ความร่วมมือปฎิบัติตนตามคำแนะนำต่าง ๆ
จึงทำให้ ประเทศไทยสามารถ
ควบคุมได้การระบาดของโรคโควิด-19
ได้อย่างทันท่วงที
.
โปรดอย่าลืม ! ใส่หน้ากาก ล้างมือ
เว้นระยะห่าง และไม่ปกปิดข้อมูล นะครับ
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 1 กุมภาพันธ์ 2564
การแบ่งกลุ่มเป้าหมายฉีควัคซีนโควิด-19
วันจันทร์ที่ 1 กุมภาพันธ์ 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลแบ่งกลุ่มเป้าหมายการรับวัคซีนป้องกันโรคโควิด-19 ออกเป็น 3 ระยะ คือ ระยะที่ 1 ช่วงที่วัคซีนมีปริมาณจำกัด จะฉีดให้บุคลากรทางการแพทย์และสาธารณสุขด่านหน้า, ผู้มีโรคประจำตัว ได้แก่ โรคทางเดินหายใจเรื้อรัง โรคหัวใจและหลอดเลือด โรคไตวายเรื้อรัง โรคหลอดเลือดสมอง มะเร็ง เบาหวาน และโรคอ้วน, ผู้ที่มีอายุ 60 ปีขึ้นไป และเจ้าหน้าที่ที่เกี่ยวข้องกับการควบคุมโรคโควิด-19 ที่มีโอกาสสัมผัสผู้ป่วย จากนั้นในระยะที่ 2 และ 3 จะฉีดให้ผู้ประกอบอาชีพที่มีโอกาสสัมผัสกับคนจำนวนมาก ผู้เดินทางระหว่างประเทศ และประชาชนทั่วไป โดยในอนาคตไทยจะเป็นศูนย์กลางการผลิตวัคซีนโควิด-19 ของอาเซียน จากการรับเทคโนโลยีจากต่างประเทศ เพื่อให้คนไทยทุกคนได้รับวัคซีนอย่างเพียงพอ
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 1 กุมภาพันธ์ 2564
รองนายกฯ “สุพัฒนพงษ์” นัดถก กทบ. ย้ำขับเคลื่อนงานตอบโจทย์ชุมชน เสริมสร้างความเข้มแข็งแก่เศรษฐกิจฐานราก
รองนายกฯ “สุพัฒนพงษ์” นัดถก กทบ. ย้ำขับเคลื่อนงานตอบโจทย์ชุมชน เสริมสร้างความเข้มแข็งแก่เศรษฐกิจฐานราก
วันนี้(1กุมภาพันธ์2564)เวลา14.00น.ณห้องประชุม301ตึกบัญชาการ1ทำเนียบรัฐบาลนายสุพัฒนพงษ์พันธ์มีเชาว์ รองนายกรัฐมนตรีในฐานะประธานกรรมการกองทุนหมู่บ้านและชุมชนเมืองแห่งชาติ(กทบ.)เป็นประธานการประชุมกทบ.ครั้งที่1/2564โดยมีนายอนุชานาคาศัยรัฐมนตรีประจำสำนักนายกรัฐมนตรีในฐานะที่ปรึกษากทบ.นายธีรภัทรประยูรสิทธิปลัดสำนักนายกรัฐมนตรีนายนทีขลิบทองผู้ทำการแทนผู้อำนวยการสำนักงานกองทุนหมู่บ้านและชุมชนเมืองแห่งชาติชั่วคราวและคณะกรรมการร่วมประชุม
โดยที่ประชุมได้รับทราบการลาออกและสิ้นสุดสัญญาจ้างนายรักษ์พงษ์เซ่งเจริญในตำแหน่งผู้อำนวยการสำนักงานกองทุนหมู่บ้านและชุมชนเมืองแห่งชาติและแต่งตั้งผู้ทำการแทนผู้อำนวยการสำนักงานกองทุนหมู่บ้านและชุมชนเมืองแห่งชาติที่2/2564ลงวันที่29มกราคม2564โดยแต่งตั้งที่ปรึกษาคณะกรรมการนายนทีขลิบทองเป็นผู้ทำการแทนผู้อำนวยการสำนักงานกองทุนหมู่บ้านและชุมชนเมืองแห่งชาติชั่วคราว
นอกจากนี้ที่ประชุมได้หารือการจัดทำคำของบประมาณรายจ่ายประจำปีงบประมาณพ.ศ. 2565การเบิกจ่ายค่าใช้จ่ายของสำนักงานกองทุนหมู่บ้านและชุมชนเมืองแห่งชาติประจำเดือนมกราคม2564รวมถึงการรายงานผลการประชุมเรื่องการตรวจสอบบัญชีตามเงื่อนไขของสำนักงานการตรวจเงินแผ่นดินซึ่งรองนายกรัฐมนตรีกำชับให้สทบ.ประสานงานกับสำนักงานการตรวจเงินแผ่นดินอย่างใกล้ชิดเพื่อจัดระบบการบริหารงบประมาณองค์กรได้อย่างมีประสิทธิภาพมีระบบการตรวจสอบบัญชีที่เหมาะสมขณะที่ควรลดเงื่อนไขการจัดสรรงบประมาณในการดำเนินงานเพื่อให้สทบ.ดำเนินโครงการได้อย่างคล่องตัวยิ่งขึ้น
ที่ประชุมยังได้พิจารณาการแต่งตั้งคณะอนุกรรมการ4คณะเพื่อขับเคลื่อนการดำเนินงานของสทบ.ให้มีความเชื่อมโยงกับยุทธศาสตร์ชาติประกอบด้วยคณะอนุกรรมการบริหารกองทุนหมู่บ้านและชุมชนเมืองแห่งชาติคณะอนุกรรมการตรวจสอบคณะอนุกรรมการพิจารณาด้านกฎหมายและคณะอนุกรรมการด้านเทคโนโลยีสารสมเทศและดิจิทัล โดยที่ประชุมเห็นชอบให้ยกร่างคำสั่งแต่งตั้งคณะอนุกรรมการนำเสนอประธานกรรมการกองทุนหมู่บ้านและชุมชนเมืองแห่งชาติเพื่อพิจารณาลงนามแต่งตั้งต่อไป
รองนายกรัฐมนตรีกล่าวว่า กองทุนหมู่บ้านเป็นส่วนสำคัญที่ใกล้ชิดประชาชนโดยเฉพาะในระดับชุมชนดังนั้นการดำเนินงานของสทบ.จะเป็นประโยชน์อย่างมากต่อประเทศชาติโดยเฉพาะการเสริมสร้างความเข้มแข็งของเศรษฐกิจฐานรากและสามารถเป็นกำลังสำคัญในการทำโครงการนำร่องในเรื่องBio Circular Green (BCG) economyเช่นการจัดการขยะน้ำเสียและการใช้พลังงานทดแทนเพื่อให้ชุมชนเป็นสังคมน่าอยู่อย่างยั่งยืนจึงขอให้ทุกฝ่ายตั้งใจทำหน้าที่เพื่อให้สามารถตอบโจทย์ความต้องการของประชาชนได้อย่างแท้จริง
...............
วันจันทร์ที่ 1 กุมภาพันธ์ 2564
สมาชิก กอช. หรือ ผู้ที่มีสิทธิสมัครสมาชิก สมัครบริการ “หักบัญชีเงินฝากอัตโนมัติ เข้าบัญชีเงินออมต่อเนื่อง” พร้อมรับของที่ระลึก “กระเป๋าผ้าร่มพับได้”
กอช.ชวนสมาชิกหรือผู้มีสิทธิสมัครบริการหักบัญชีเงินฝากอัตโนมัติรายเดือน เพื่อส่งเป็นเงินออมสะสมอย่างต่อเนื่อง อำนวยความสะดวกการออม พร้อมรับสิทธิเงินสมทบเพิ่มจากรัฐ เพียงดำเนินการสมัครบริการได้ที่ ธ.ก.ส. ธอส. ธ.กรุงไทย และ ธ.ออมสิน ทุกสาขาทั่วประเทศ
กองทุนการออมแห่งชาติ หรือ กอช. ชวนสมาชิก หรือผู้ที่มีสิทธิสมัครสมาชิกสมัครบริการหักบัญชีเงินฝากอัตโนมัติรายเดือน (Direct Debit) เพื่อส่งเป็นเงินออมสะสมได้อย่างต่อเนื่อง ช่วยอำนวยความสะดวกการออม พร้อมรับสิทธิเงินสมทบเพิ่มจากรัฐ เพียงดำเนินการสมัครบริการได้ที่ ธนาคาร ธ.ก.ส. ธอส. ธนาคารกรุงไทย และธนาคารออมสิน ทุกสาขาทั่วประเทศ ผู้ที่เข้าร่วมกิจกรรมตั้งแต่วันนี้ ถึงวันที่ 30 มิถุนายน 2564 จะได้รับกระเป๋าผ้าร่มพับได้ จัดส่งให้ถึงบ้าน
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ (กอช.) เปิดเผยว่า สมาชิก กอช. หรือ ผู้ที่มีสิทธิสมัครสมาชิก สมัครสมาชิก สมัครบริการหักบัญชีเงินฝากอัตโนมัติรายเดือน (Direct Debit) ได้ที่ธนาคารของรัฐทั้ง 4 แห่ง ได้แก่ ธนาคารเพื่อการเกษตรและสหกรณ์การเกษตร (ธ.ก.ส.) ธนาคารอาคารสงเคราะห์ (ธอส.) ธนาคารกรุงไทย และธนาคารออมสิน ทุกสาขาทั่วประเทศ ซึ่งระบบจะดำเนินการหักเงินจากบัญชีเงินฝากอัตโนมัติเพื่อส่งเป็นเงินออมสะสมสมาชิก กอช. เข้าในบัญชีกองทุน ทุกวันที่ 20 ของแต่ละเดือน ตามจำนวนเงินที่ผู้สมัครบริการตั้งแต่ 100 - 1,100 บาทต่อเดือน ทำให้สมาชิก กอช. ได้รับเงินสมทบเพิ่มจากรัฐอย่างต่อเนื่องตามช่วงอายุ รวมทั้งไม่ต้องกังวลว่าจะลืมส่งเงินออมสะสม และช่วยลดการเดินทางในสถานการณ์โควิด-19
ทั้งนี้ ผู้ที่เข้าร่วมกิจกรรมสมัครบริการหักบัญชีเงินฝากอัตโนมัติรายเดือน (Direct Debit) ตั้งแต่วันนี้ ถึงวันที่ 30 มิถุนายน 2564 จะได้รับของที่ระลึกจาก กอช. “กระเป๋าผ้าร่มพับได้” จัดส่งให้ถึงบ้าน สอบถามข้อมูลเพิ่มเติมได้ที่สายด่วนเงินออม โทร. 02-049-9000
“คุณออม รัฐช่วยออม คุณได้บำนาญ”
วันจันทร์ที่ 1 กุมภาพันธ์ 2564
กยศ. เปิดระบบการกู้ยืมแบบใหม่ ปีการศึกษา 2564 หนุนสถานศึกษาเข้าเตรียมความพร้อม
กยศ.แจ้งกำหนดการกู้ยืมปีการศึกษา 2564 เตรียมพร้อมใช้งานระบบการจัดการการให้กู้ยืมแบบใหม่ ซึ่งเป็นระบบงานหนึ่งของระบบกองทุนเงินให้กู้ยืมเพื่อการศึกษาแบบดิจิทัล พื่อเพิ่มโอกาสให้นักเรียน นักศึกษาผู้กู้ยืมเข้าถึงเงินกู้ยืมเพื่อการศึกษาได้มากยิ่งขึ้น
กองทุนเงินให้กู้ยืมเพื่อการศึกษา (กยศ.) แจ้งกำหนดการกู้ยืมปีการศึกษา 2564 เตรียมพร้อมใช้งานระบบการจัดการการให้กู้ยืมแบบใหม่ ซึ่งเป็นระบบงานหนึ่งของระบบกองทุนเงินให้กู้ยืมเพื่อการศึกษาแบบดิจิทัล (Digital Student Loan Fund System : DSL) เพื่อเพิ่มโอกาสให้นักเรียน นักศึกษาผู้กู้ยืมเข้าถึงเงินกู้ยืมเพื่อการศึกษาได้มากยิ่งขึ้น โดยเปิดให้สถานศึกษาที่เข้าร่วมการดำเนินงานลงทะเบียนเข้าระบบใหม่ ตั้งแต่วันที่ 1 กุมภาพันธ์ 2564 นักเรียน นักศึกษาลงทะเบียนขอรหัสผ่านได้ตั้งแต่วันที่ 1 มีนาคม 2564 และเริ่มขอกู้ยืมได้ตั้งแต่วันที่ 1 เมษายน 2564 เป็นต้นไป
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา ได้เปิดเผยว่า “กองทุนได้พัฒนาระบบการจัดการการให้กู้ยืม (Loan Origination System : LOS) ซึ่งเป็นระบบงานหนึ่งของระบบกองทุนเงินให้กู้ยืมเพื่อการศึกษาแบบดิจิทัล (Digital Student Loan Fund System : DSL) เพื่อรองรับพันธกิจขององค์กรในการขยายโอกาสทางการศึกษาด้วยการให้เงินกู้ยืมสำหรับนักเรียน นักศึกษาผู้กู้ยืม 4 ลักษณะ ได้แก่ ผู้ที่ขาดแคลนทุนทรัพย์ ผู้ที่เรียนสาขาวิชาที่เป็นความต้องการหลักซึ่งมีความชัดเจนของการผลิตกำลังคนและมีความจำเป็นต่อการพัฒนาประเทศ ผู้ที่เรียนสาขาวิชาขาดแคลนหรือที่กองทุนมุ่งส่งเสริมเป็นพิเศษ และผู้ที่เรียนดีเพื่อสร้างความเป็นเลิศในระดับประกาศนียบัตรบัณฑิตและปริญญาโท โดยปรับเปลี่ยนกระบวนการดำเนินงานสู่แพลตฟอร์มดิจิทัลที่อำนวยความสะดวกให้แก่นักเรียน นักศึกษาผู้กู้ยืม สถานศึกษาและผู้ที่เกี่ยวข้องตั้งแต่การยื่นกู้ พิจารณาอนุมัติ รวมถึงเพิ่มประสิทธิภาพในการบริหารจัดการข้อมูล การนำเข้าข้อมูลและเอกสารสำคัญที่เกี่ยวข้องกับการกู้ยืมเงิน โดยจะเริ่มใช้งานระบบใหม่ตั้งแต่ปีการศึกษา 2564 เป็นต้นไป แทนที่ระบบ e-Studentloan ที่ใช้งานในปีการศึกษา 2563 เป็นปีสุดท้าย กองทุนจึงขอแจ้งให้สถานศึกษาที่เข้าร่วมการดำเนินงานกองทุนได้รับทราบกำหนดการให้กู้ยืม ปีการศึกษา 2564 และเตรียมเข้าใช้งานระบบใหม่ผ่านทางเว็บไซต์กองทุน www.studentloan.or.th ได้ตั้งแต่วันที่ 1 กุมภาพันธ์ 2564 สำหรับนักเรียน นักศึกษาผู้กู้ยืมจะสามารถลงทะเบียนขอรหัสผ่านเข้าใช้งานระบบใหม่ได้ทั้งทางโมบายแอปพลิเคชัน “กยศ. Connect” หรือเว็บไซต์กองทุนตั้งแต่วันที่ 1 มีนาคม 2564 และเริ่มดำเนินการยื่นขอกู้ยืมได้ตั้งแต่วันที่ 1 เมษายน 2564 โดยกองทุนจะมีการจัดประชุมชี้แจงสถานศึกษาทุกแห่งผ่านระบบการประชุมออนไลน์ ระหว่างเดือนกุมภาพันธ์ - มีนาคม 2564 เพื่อเตรียมความพร้อมในการให้กู้ยืมปีการศึกษา 2564 ต่อไป
ทั้งนี้ กองทุนขอยืนยันว่ากองทุนมีเงินเพียงพอให้นักเรียน นักศึกษาทุกคนได้กู้ยืมอย่างแน่นอน ขอให้พ่อแม่ผู้ปกครองสบายใจได้ว่ากองทุนจะเป็นหลักประกันหนึ่งของครอบครัวในการสร้างโอกาสทางการศึกษาให้บุตรหลานของท่าน โดยไม่ต้องเป็นกังวลว่าจะไม่มีเงินส่งให้ลูกหลานได้เรียน” ผู้จัดการกองทุนฯ กล่าวในที่สุด
วันจันทร์ที่ 1 กุมภาพันธ์ 2564
ตอบข้อสงสัย ร้านค้าแบบไหนเข้าร่วม "เราชนะ" ได้
...
เป็นที่แน่ชัดแล้วเกี่ยวกับรายละเอียดเงื่อนไข
ผู้มีสิทธิรับเงินช่วยเหลือลดภาระค่าครองชีพ
ตามโครงการเราชนะที่ผ่านมติ ครม. เรียบร้อยแล้ว
.
ย้ำว่าท่านไม่สามารถเบิกเป็นเงินสดได้
แต่สามารถนำเงินไปใช้ชำระค่าสินค้าและบริการ
กับร้านค้าที่ร่วมโครงการ และมีแอปฯ ถุงเงิน
.
ในส่วนของร้านค้าที่จะร่วมโครงการนั้น
ผู้ประกอบการและผู้ให้บริการจะต้องไม่ใช่นิติบุคคล
มีสถานประกอบการเป็นหลักแหล่งและตรวจสอบได้
เช่น ร้านตัดผม ร้านซักรีด ร้านค้ากองทุนหมู่บ้าน ฯลฯ
รวมถึงร้านค้าธงฟ้าประชารัฐ ร้านค้าคนละครึ่ง
.
ที่พิเศษกว่าคือ สามารถใช้สิทธิในภาคบริการต่าง ๆ
โดยเฉพาะขนส่งสาธารณะและขนส่งส่วนบุคคล
ทั้งรถไฟในเขตเมือง รถเมล์ ขสมก. รถไฟฟ้า
รถตู้บริการ มอเตอร์ไซค์รับจ้าง รถแท็กซี่ ฯลฯ
.
ร้านค้าหรือผู้ประกอบการที่สนใจ
สามารถลงทะเบียนเข้าร่วมได้ที่
เว็บไซต์ www.เราชนะ .com
ตั้งแต่วันที่ 29 ม.ค. - 31 มี.ค. 64
.
หลังจากสมัครเข้าร่วมโครงการแล้ว
จะต้องติดตั้งแอปพลิเคชัน "ถุงเงิน"
เพื่อรับค่าสินค้าและบริการ
.
ข่าวดีสำหรับผู้ถือบัตรสวัสดิการแห่งรัฐ
ท่านสามารถใช้สิทธิเพื่อซื้อสินค้าและบริการ
กับร้านค้าที่ร่วมโครงการ
ได้ทั้งร้านค้าคนละครึ่ง ร้านธงฟ้าประชารัฐ และร้านค้าเราชนะ
โดยร้านค้าจะใช้แอปฯ ถุงเงิน เพื่อสแกนรับชำระเงินครับ
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 1 กุมภาพันธ์ 2564
‘เฉลิมชัย’ รับกำลังใจจากเกษตรกรที่ได้รับผลกระทบจากโครงการรัฐ
‘เฉลิมชัย’ รับกำลังใจจากเกษตรกรที่ได้รับผลกระทบจากโครงการรัฐ ยืนยัน มุ่งมั่นแก้ปัญหาให้จบในยุคนี้ พร้อมเร่งรัดติดตามจ่ายค่าชดเชยเร่งด่วน
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ มอบหมายให้ นายธนา ชีรวินิจ เลขานุการรัฐมนตรีว่าการกระทรวงเกษตรและสหกรณ์ เป็นตัวแทนรับมอบดอกไม้จากตัวแทนเกษตรกรที่ได้รับผลกระทบจากโครงการชลประทานในหลายจังหวัด ซึ่งเดินทางมายังบริเวณหน้ากระทรวงเกษตรฯ จำนวนกว่า 300 คน อาทิ จ.สุรินทร์ (5 โครงการ และโครงการฝายราษีไศล) จ.อุดรธานี (โครงการฝายห้วยหลวง และโครงการฝายกุมภวาปี) จ.อุบลราชธานี (5 โครงการ) และ จ.ชัยภูมิ (โครงการอ่างเก็บน้ำโปร่งขุนเพชร) นำโดย นายศักดา กาญจเสน ประธานกลุ่มสมัชชาเกษตรกรอีสาน และเครือข่าย เพื่อแสดงความขอบคุณที่ รมว.เกษตรฯ มีความมุ่งมั่น และมีนโยบายแก้ไขปัญหาให้แก่พี่น้องเกษตรกร พร้อมกันนี้ เลขานุการ รมว.เกษตรฯ ได้ประชุมร่วมกับตัวแทนเกษตรกรที่ได้รับผลกระทบเพื่อรับฟังข้อเสนอเพิ่มเติม และหาแนวทางแก้ไขปัญหาร่วมกัน ณ ห้องประชุม 123 กระทรวงเกษตรฯ
นายธนา กล่าวว่า รัฐมนตรีว่าการกระทรวงเกษตรและสหกรณ์ มีความมุ่งมั่นในการแก้ไขปัญหาให้กับพี่น้องเกษตรกรโดยที่ผ่านมาปัญหาต่างๆ ได้รับการแก้ไขหลายเรื่อง ซึ่งเมื่อวันที่ 20 ม.ค. 2564 ที่ประชุมคณะกรรมการแก้ไขปัญหาโครงการฝายหัวนา ครั้งที่ 1/2564 เห็นชอบรายชื่อราษฎรผู้มีสิทธิ์ได้รับค่าทดแทน 82 แปลง เนื้อที่ 422 ไร่เศษ จำนวนเงิน 52.78 ล้านบาท รวมทั้งเห็นชอบรายชื่อผู้ครอบครองที่ดินและมีสิทธิ์ได้รับค่าขนย้าย 22 แปลง เนื้อที่ 206 ไร่เศษ จำนวนเงิน 9.29 ล้านบาท และให้มีคณะกรรมการกำกับดูแลการจ่ายเงินค่าชดเชย ต่อไป นับเป็นความสำเร็จในการช่วยเหลือราษฎรในโครงการฝายหัวนา จ.ศรีสะเกษ ที่ได้ต่อสู้เรียกร้องมานาน 29 ปี
ทั้งนี้ ความคืบหน้าล่าสุด ที่ประชุมคณะกรรมการแก้ไขปัญหาโครงการฝายราษีไศล ครั้งที่ 1/2564 เมื่อวันที่ 29 ม.ค. ที่ผ่านมา ได้มีมติเห็นชอบให้จ่ายค่าชดเชยพื้นที่ที่ได้รับกระทบจากโครงการฝายราศีไศล ในพื้นที่ 3 จังหวัด ได้แก่ จังหวัดศรีสะเกษ สุรินทร์ และร้อยเอ็ด โดยพิจารณาจาก 1) ผลการพิจารณาเห็นชอบการพิจารณาอุทธรณ์การทำประโยชน์ในลักษณะท้องถิ่นที่ถูกต้องตามหลักเกณฑ์มติคณะรัฐมนตรีเมื่อวันที่1 ก.พ. 2543 ตามหลักเกณฑ์และแนวทางการพิจารณาพิพากษาของศาลปกครองนครราชสีมา เมื่อวันที่ 27 เม.ย. 2559 ตามความเห็นของคณะอนุกรรมการแก้ไขปัญหาผลกระทบจากโครงการฝายราษีไศล และ 2) ผลการพิจารณาเห็นชอบการพิจารณาอุทธรณ์การทำประโยชน์ในลักษณะท้องถิ่นถูกต้องตามหลักเกณฑ์มติคณะรัฐมนตรีเมื่อวันที่1 ก.พ. 2543 ประกอบผลการประชุมร่วมระหว่างตัวแทนคณะกรรมการแก้ไขปัญหาผลกระทบจากโครงการฝายราษีไศลกับคณะทำงานพิจารณาคำร้องคัดค้านประกาศอำเภอ (ระดับอุทธรณ์) ทั้ง 3 จังหวัด เมื่อวันที่ 14 ก.ค. 2552 ตามความเห็นของคณะอนุกรรมการแก้ไขปัญหาผลกระทบจากโครงการฝายราศีไศล ซึ่งการจ่ายเงินค่าชดเชยให้แก่ราษฎรในพื้นที่ที่ได้รับผลกระทบจากโครงการราษีไศลดังกล่าว กระทรวงเกษตรฯ โดยกรมชลประทาน จะดำเนินการชดเชยจากกรอบงบประมาณเหลือจ่าย ซึ่งจะดำเนินการหลังตรวจสอบพิสูจน์สิทธิการครอบครองและทำประโยชน์ของผู้ที่ได้รับผลกระทบอย่างครบถ้วนแล้วต่อไป
“กระทรวงเกษตรฯ ภายใต้นโยบายของ ดร.เฉลิมชัย ศรีอ่อน มีความมุ่งมั่นที่จะแก้ไขปัญหาต่างๆ เน้นย้ำทุกครั้งว่า ทำได้ ให้ทำทันที เพื่อให้จบในยุคนี้ และยืนยันที่จะช่วยเหลือพี่น้องเกษตรกรอย่างเต็มที่ ในส่วนของโครงการต่างๆ ที่เกษตรกรได้รับความเดือดร้อนและนำเสนอเพิ่มเติมนั้น ที่ประชุมจะนำเรียนให้ รมว.เกษตรฯ ได้รับทราบ และจะเร่งรัดติดตามเพื่อช่วยเหลือเยียวยาต่อไป”นายธนา กล่าว
วันจันทร์ที่ 1 กุมภาพันธ์ 2564
ใครปลูก “ไม้มีค่า” ลงทะเบียนเลย ตัดขายแปรรูปได้
...
กฎหมายป่าไม้กำหนดให้ผู้ที่ปลูกไม้มีค่าในที่ดินตัวเอง
สามารถตัด ซื้อขาย แปรรูป เคลื่อนย้าย ส่งออกได้
เป็นความตั้งใจของรัฐบาลที่ได้ปรับแก้กฎหมายเก่า
เพื่อให้เกิดประโยชน์ต่อประชาชนอย่างแท้จริง
.
ไม้มีค่าอย่างไม้สัก ยาง ชิงชัน เก็ดแดง เก็ดดำ
เก็ดเขาควาย อีเม่ง พะยุงแกลบ กระพี้ แดงจีน
ชะยุง กระซิก กระซิบ พะยูง หมากพลูตั๊กแตน
กระพี้เขาควาย อีเฒ่า ฯลฯ
.
ถ้าปลูกในที่ดินของตัวเอง คือ ที่ดินที่มีเอกสารสิทธิ
เช่น โฉนดที่ดิน นส.3 นส.3ก หรือ สค.1
ก็สามารถทำไม้ ตัด แปรรูป ส่งออก หรืออื่น ๆ ได้
แต่ถ้าขึ้นอยู่ในป่า ถือเป็น “ไม้หวงห้าม”
.
ดังนั้น ใครที่ปลูกไม่มีค่าในที่ดินของตัวเอง
แนะนำให้ลงทะเบียนกับกรมป่าไม้
ที่นี่http://etree.forest.go.th
เวลาทำไม้ เจ้าหน้าที่จะได้ทราบชัดเจน
ไม่สับสนกับไม้ที่ลักลอบตัดจากป่า
.
ใครสนใจ สอบถามเพิ่มเติมได้ที่
กรมป่าไม้ 02 561 4292 ต่อ 5502
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 1 กุมภาพันธ์ 2564
รมต.อนุชา นำทีมรายงานผลปฏิรูปประเทศ ต่อ สว.  ชูผลงานเด่นรัฐบาล 12 ด้าน เตรียมเดินหน้า 62 กิจกรรม Big Rock เพื่อการปฏิรูปอย่างยั่งยืน
รมต.อนุชา นำทีมรายงานผลปฏิรูปประเทศ ต่อ สว.  ชูผลงานเด่นรัฐบาล 12 ด้าน เตรียมเดินหน้า 62 กิจกรรม Big Rock เพื่อการปฏิรูปอย่างยั่งยืน
วันนี้ (1 กุมภาพันธ์ 2564) นายอนุชา นาคาศัย รัฐมนตรีประจำสำนักนายกรัฐมนตรี ได้รับมอบหมายจากคณะรัฐมนตรี ให้เป็นผู้ชี้แจงรายงานความคืบหน้าในการดำเนินการตามแผนการปฏิรูปประเทศ ตามมาตรา 270 ของรัฐธรรมนูญแห่งราชอาณาจักรไทย ราย 3 เดือน (เดือนกรกฎาคม-กันยายน 2563) ซึ่งเป็นการสรุปผลการดำเนินงานตามเรื่องและประเด็นของการปฏิรูปประเทศ 12 ด้าน
รัฐมนตรีประจำสำนักนายกรัฐมนตรี กล่าวว่า ความคืบหน้าแผนการปฏิรูปประเทศทั้ง 12 ด้าน มีการกำหนดเรื่องและประเด็นการปฏิรูป จำนวนทั้งสิ้น 173 เรื่อง โดยมีการจัดระดับความสำเร็จเป็น 4 ระดับ ประกอบด้วย 1) ดำเนินการแล้วเสร็จตามแผนฯ จำนวน 17 เรื่อง คิดเป็นร้อยละ 10 2) ดำเนินการสำเร็จมากกว่า ร้อยละ 75 ของแผนฯ จำนวน 70 เรื่อง คิดเป็นร้อยละ 40 3) ดำเนินการได้ร้อยละ 50-75 ของแผนฯ จำนวน 62 เรื่อง คิดเป็นร้อยละ 36 4) ดำเนินการได้น้อยกว่าร้อยละ 50 ของแผนฯ จำนวน 24 เรื่อง คิดเป็นร้อยละ 14
สำหรับตัวอย่างความคืบหน้าของประเด็นปฏิรูปประเทศที่ก่อให้เกิดประโยชน์แก่ประชาชน ประกอบด้วย
1. ด้านการเมือง เช่น การเลือกตั้งที่สุจริตและเที่ยงธรรมเพื่อการปฏิรูปประเทศ
2. ด้านการบริหารราชการแผ่นดิน เช่น การบริการภาครัฐที่สะดวก รวดเร็ว และตอบโจทย์ชีวิตประชาชน จากระบบ Biz Portal
3. ด้านกฎหมาย เช่น มีกลไกให้การออกกฎหมายเป็นกฎหมายที่ดี รวมทั้งมีกลไกการทบทวนกฎหมายที่บังคับใช้แล้ว
4. ด้านกระบวนการยุติธรรม เช่น การพัฒนากลไกช่วยเหลือและเพิ่มศักยภาพเพื่อให้ประชาชนเข้าถึงกระบวนการยุติธรรม
5. ด้านเศรษฐกิจ เช่น การส่งเสริมอุตสาหกรรมเกษตร บริหารจัดการผลิตภัณฑ์เกษตรตามแผนที่ (Zoning by Agri-Map)
6. ด้านทรัพยากรธรรมชาติและสิ่งแวดล้อม เช่น การบบริหารจัดการขยะในทะเลและชายฝั่ง โดยนโยบายประชารัฐขจัดขยะทะเล
7. ด้านสาธารณสุข เช่น ระบบสุขภาพปฐมภูมิ (คลินิกหมอครอบครัว)
8. ด้านสื่อสารมวลชน เทคโนโลยีสารสนเทศ เช่น การปฏิรูปแนวทางการกำกับดูแลสื่อออนไลน์ โครงการศูนย์ประสานงานและแก้ไขปัญหาข่าวปลอม
9. ด้านสังคม เช่น การปฏิรูปการออม สวัสดิการ และการลงทุนเพื่อสังคม
10. ด้านพลังงาน เช่น การส่งเสริมการอนุรักษ์พลังงานและการใช้พลังงานอย่างคุ้มค่าในกลุ่มอุตสาหกรรม
11. ด้านการป้องกันและปราบปรามการทุจริตและประพฤติมิชอบ เช่น จัดทำและบูรณาการโครงข่ายฐานข้อมูลที่เกี่ยวข้องกับคดีทุจริตและประพฤติมิชอบของทุกหน่วยงานผ่านระบบสารสนเทศ
12. ด้านการศึกษา เช่น การปฏิรูปเพื่อลดความเหลื่อมล้ำทางการศึกษา โดยมีกองทุนเพื่อความเสมอภาคทางการศึกษา (กสศ.)
รัฐมนตรีประจำสำนักนายกรัฐมนตรี กล่าวเพิ่มเติมว่า สถานะกฎหมายภายใต้แผนฯ ทั้ง 12 แผน จำนวน 216 ฉบับ มีกฎหมายที่แล้วเสร็จ จำนวน 50 ฉบับ คิดเป็นร้อยละ 23 ของกฎหมายที่เสนอทั้งหมด ส่วนการดำเนินงานในระยะต่อไปของห้วงเดือนมกราคม-กุมภาพันธ์ 2564 มุ่งเน้นให้ความสำคัญที่กิจกรรมปฏิรูปที่ส่งผลต่อประชาชนอย่างมีนัยสำคัญ (Big Rock) จำนวน 62 กิจกรรม ซึ่งเป็นไปตามการปรับปรุงแผนการปฏิรูปประเทศ ที่คณะรัฐมนตรีมีมติเห็นชอบแผนปฏิรูปประเทศ (ฉบับปรับปรุง) เมื่อวันที่ 8 ธันวาคม 2563 โดยกำหนดให้มีจำนวน 13 ด้าน เพื่อให้มีความสอดคล้องกับยุทธศาสตร์ชาติและแผนแม่บทภายใต้ยุทธศาสตร์ชาติ
.............................
วันจันทร์ที่ 1 กุมภาพันธ์ 2564
หนุน! ผลิต “ถั่งเช่าไหมไทย” สร้างรายได้เกษตรกร
...
“ถั่งเช่า” อาหารเสริมยอดนิยมของคนรักสุขภาพ
ส่วนใหญ่นำเข้าจากจีน ซึ่งมีราคาแพง
กระทรวงเกษตรและสหกรณ์โดยกรมหม่อนไหม
จึงได้ร่วมกับสถาบันอุดมศึกษาใน จ.เชียงใหม่
ศึกษาวิจัยจนได้อนุสิทธิบัตรถั่งเช่าไหมไทย เมื่อปี 2558
.
“ถั่งเช่าไหมไทย” เป็น เห็ดที่โตบนตัวดักแด้ไหมไทย
มีสารสำคัญ เช่น อะดีโนซีน คอร์ไดเซปิน
ที่ช่วยบำรุงร่างกาย กระตุ้นภูมิต้านทาน ต่อต้านอนุมูลอิสระ
กระตุ้นการไหลเวียนเลือด ป้องกันรังสี UVB จากแสงแดด
.
ผลงานนี้ผ่านการทดสอบความเป็นพิษ
จากคณะแพทย์ เภสัช และเกษตร ของ ม.เชียงใหม่ แล้ว
มีความปลอดภัย และถูกหลักวิชาการ
ขณะนี้พร้อมถ่ายทอดความรู้ให้แก่เกษตรกร
เพื่อนำไปต่อยอดเป็นผลิตภัณฑ์อาหารเสริมได้
.
ปัจจุบันถ่ายทอดความรู้ให้แก่ศูนย์ภูฟ้าพัฒนาฯ จ.น่าน
และโครงการฟาร์มตัวอย่างตามพระราชดำริฯ
บ้านขุนแตะ จ.เชียงใหม่
.
ผู้สนใจสอบถามได้ที่ สำนักวิจัยและพัฒนาหม่อนไหม
โทร 0 2558 7924-6 ต่อ 404
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 14 กุมภาพันธ์ 2564
หนุนวิจัยวัคซีนโควิด-19 ในไทย
...
นอกจากการสั่งซื้อวัคซีนโควิด-19
จากบริษัทในต่างประเทศแล้ว
รัฐบาลยังคงสนับสนุนการวิจัย
และพัฒนาวัคซีนป้องกันโควิด-19
ภายในประเทศด้วยเช่นกัน
.
ล่าสุด องค์การเภสัชกรรม (อภ.) เดินหน้า
ศึกษาวิจัยทางคลินิกวัคซีนป้องกัน
โรคโควิด-19 ในมนุษย์ระยะที่ 1
ภายในเดือนมี.ค.นี้ หลังจากที่
ผลการทดลองในสัตว์ พบว่า
สามารถกระตุ้นภูมิคุ้มกัน
ที่ได้ผลดีและปลอดภัย
.
โดยเมื่อทำการศึกษาวิจัย
ทางคลินิกครบทั้ง 3 ระยะแล้ว
ขั้นตอนต่อไป คือ การยื่นขอขึ้นทะเบียนกับ อย.
และผลิตระดับอุตสาหกรรมของ อภ.
ซึ่งจะทำให้ประเทศไทยมีโรงงาน
ผลิตวัคซีนโรคโควิด-19 เป็นแห่งที่ 2
และจะเป็นฐานการผลิตวัคซีนตั้งแต่ต้นน้ำของอาเซียน
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
อัลบั้มภาพ
ข่าวที่เกี่ยวข้อง
อนุมัติ ! 2.8 หมื่นล้าน บรรเทาภาระเกษตรกร
เพิ่มงบ 5% หนุนอาหารกลางวันนักเรียน
เคาะแล้ว! ประกันรายได้ชาวสวนปาล์ม ปี 64
หนุนใช้ e – อั่งเปา แทนเงินสดต้อนรับตรุษจีน
เปิดขั้นตอนลงทะเบียน “เราชนะ” กลุ่มไม่มีสมาร์ทโฟน
วันอาทิตย์ที่ 14 กุมภาพันธ์ 2564
อนุมัติ ! 2.8 หมื่นล้าน บรรเทาภาระเกษตรกร
...
โครงการสนับสนุนค่าบริหารจัดการ
และพัฒนาคุณภาพผลผลิตเกษตรกร
ผู้ปลูกข้าวปีการผลิต 2563/64
มีขึ้นช่วงปลายปี 63
เพื่อช่วยลดต้นทุนให้เกษตรกร
.
โดยเมื่อวันที่ 3 พ.ย.63
ครม.อนุมัติให้ ธ.ก.ส.
จ่ายให้เกษตรกร ไร่ละ 500 บาท
ครัวเรือนละไม่เกิน 20 ไร่
รวมแล้วมีกว่า 4.6 ล้านครัวเรือน
.
ด้วยสถานการณ์ของโรคโควิด-19
ครม.วันที่ 9 ก.พ. 64 จึงอนุมัติงบเพิ่มอีก
28,046.81 ล้านบาท สมทบให้เกษตรกร
โดยจ่ายอีก ไร่ละ 500 บาท
ครัวเรือนละไม่เกิน 20 ไร่
.
รวมเป็นวงเงิน 56,093.63 ล้านบาท
เพื่อบรรเทาภาระค่าใช้จ่าย ต้นทุนการผลิต
และความเดือดร้อนในการดำรงชีพ
ให้แก่เกษตรกรผู้ปลูกข้าว
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 14 กุมภาพันธ์ 2564
นายกฯ หนุนบริษัทจดทะเบียนในตลาดหุ้น พร้อมดันอุตสาหกรรมในกลุ่ม BCG และการแพทย์ ขับเคลื่อนเศรษฐกิจไทย
นายกฯ หนุนบริษัทจดทะเบียนในตลาดหุ้น พร้อมดันอุตสาหกรรมในกลุ่ม BCG และการแพทย์ ขับเคลื่อนเศรษฐกิจไทย
นายอนุชา บูรพชัยศรี โฆษกประจำสำนักนายกรัฐมนตรี เผยในการประชุมคณะกรรมการส่งเสริมการลงทุน (บีโอไอ) เห็นชอบมาตรการส่งเสริมการลงทุนให้บริษัทที่ได้รับการส่งเสริมจดทะเบียนในตลาดหลักทรัพย์แห่งประเทศไทย หรือตลาดหลักทรัพย์เอ็มเอไอ (mai) เพื่อเปิดโอกาสให้ผู้ประกอบการไทยเข้าถึงแหล่งเงินทุน รวมทั้งยังจะช่วยเสริมสร้างความเข้มแข็งให้กับตลาดทุนและระบบเศรษฐกิจของประเทศ   นอกจากนี้ ผู้ประกอบการที่เข้าเงื่อนไขยังจะได้รับสิทธิประโยชน์ยกเว้นภาษีเงินได้นิติบุคคลเพิ่มเติมอีกร้อยละ 100 ของเงินทุน ไม่รวมค่าที่ดินและทุนหมุนเวียน
สำหรับการลงทุนในปี 2563 ที่ผ่านมา มีคำขอรับการส่งเสริมการลงทุน จำนวน 1,717 โครงการ มูลค่าลงทุนรวม 481,150 ล้านบาท   โดยกลุ่มอุตสาหกรรมเป้าหมายซึ่งเป็นกลไกขับเคลื่อนเศรษฐกิจ มีมูลค่าลงทุนทั้งสิ้น 230,740 ล้านบาท คิดเป็นร้อยละ 48 ของมูลค่าการขอรับการส่งเสริมทั้งสิ้น โดย 5 อันดับแรก ได้แก่ 1) เครื่องใช้ไฟฟ้าและอิเล็กทรอนิกส์ มูลค่าลงทุน 50,300 ล้านบาท 2) การเกษตรและแปรรูปอาหาร 41,140 ล้านบาท 3) ยานยนต์และชิ้นส่วน 37,780 ล้านบาท 4) ปิโตรเคมีและเคมีภัณฑ์ 36,020 ล้านบาท และ 5) เทคโนโลยีชีวภาพ 30,060 ล้านบาท นอกจากนี้ ยังมีกลุ่มอุตสาหกรรมการแพทย์ที่มีคำขอรับการส่งเสริมในอัตราเพิ่มขึ้นอย่างมาก โดยมีจำนวน 83 โครงการ เพิ่มขึ้นจากปี 2562 ร้อยละ 177 ขณะที่มูลค่าลงทุนรวม 22,290 ล้านบาท เพิ่มขึ้นร้อยละ 165
ด้านการลงทุนโดยตรงจากต่างประเทศ (FDI) มีโครงการยื่นขอรับการส่งเสริม จำนวน 907 โครงการ มูลค่าลงทุน 213,162 ล้านบาท โดยประเทศญี่ปุ่นยื่นขอรับการส่งเสริมมากที่สุด จำนวน 211 โครงการ มูลค่าลงทุน 75,946 ล้านบาท ตามด้วยประเทศจีน มูลค่าลงทุน 31,465 ล้านบาท และสหรัฐฯ มูลค่าลงทุน 24,555 ล้านบาท ขณะที่คำขอรับการส่งเสริมในพื้นที่ EEC มีจำนวน 453 โครงการ มูลค่าลงทุนรวม 208,720 ล้านบาท ส่วนใหญ่ลงทุนในกลุ่มสาธารณูปโภค บริการพื้นฐานและการขนส่ง เป็นต้น ส่วนคำขอรับการส่งเสริมในพื้นที่เขตเศรษฐกิจพิเศษชายแดน (SEZ) มีจำนวน 17 โครงการ มูลค่าลงทุน 12,340 ล้านบาท เพิ่มขึ้นร้อยละ 423 ส่วนใหญ่อยู่ในกลุ่มอุตสาหกรรมที่นักลงทุนไทยมีศักยภาพ เช่น การผลิตถุงมือทางการแพทย์ และการผลิตอาหาร เป็นต้น
โฆษกประจำสำนักนายกรัฐมนตรี ยังเผยถึงทิศทางการส่งเสริมการลงทุนในปี 2564 ว่า นายกรัฐมนตรีได้มอบแนวทาง เน้นขับเคลื่อนอุตสาหกรรมในกลุ่ม BCG การแพทย์ อุตสาหกรรมที่ใช้เทคโนโลยีขั้นสูง ดิจิทัล เพื่อการปรับโครงสร้างของภาคการผลิตและบริการให้มีมูลค่าสูงขึ้น  ทั้งยังยกระดับขีดความสามารถทางการแข่งขันของประเทศและส่งเสริมโครงสร้างพื้นฐานเพื่อรองรับการขยายตัวของอุตสาหกรรมการผลิตและบริการหลังสถานการณ์โควิด-19 คลี่คลายด้วย///
-------------------
วันอาทิตย์ที่ 14 กุมภาพันธ์ 2564
เพิ่มงบ 5% หนุนอาหารกลางวันนักเรียน
...
เด็กเล็ก เป็นวัยที่ร่างกายและสติปัญญา
กำลังเจริญเติบโตอย่างมาก
จึงต้องการอาหารที่มีคุณค่าทางโภชนาการสูง
.
ขณะที่ปัจจุบันต้นทุน ค่าวัตถุดิบ ในการทำอาหาร
เพิ่มสูงขึ้นตามภาวะเศรษฐกิจ
ครม. จึงเห็นชอบเพิ่มงบประมาณค่าอาหารกลางวัน 5%
สำหรับเด็กชั้น อ.1 – ป.6 ทั้งหมด 51,637 โรงเรียน
ครอบคุลมนักเรียน 6,147,469 คน
รวมเป็นเงิน 25,436 ล้านบาท
.
โดยให้ทุกหน่วยที่ได้รับการจัดสรรงบประมาณ
ใช้อัตราค่าอาหารเป็นมาตรฐานเดียวกัน
แบ่งเป็น โรงเรียนในสังกัด ศธ.อว. กทม.
เมืองพัทยา และ ตชด. จำนวน 200 วัน
และโรงเรียนในสังกัด พม.จำนวน 252 วัน
เริ่มดำเนินการในเทอมที่ 2/2564
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 14 กุมภาพันธ์ 2564
โฆษกรัฐบาลย้ำ ไทยไม่ได้สิทธิ์รับวัคซีนฟรีจากโครงการโคแวกซ์ (COVAX) การเจรจากับผู้ผลิตโดยตรงเป็นทางเลือกที่เหมาะสมกว่า
โฆษกรัฐบาลย้ำ ไทยไม่ได้สิทธิ์รับวัคซีนฟรีจากโครงการโคแวกซ์ (COVAX) การเจรจากับผู้ผลิตโดยตรงเป็นทางเลือกที่เหมาะสมกว่า
วันนี้ (วันที่ 14 กุมภาพันธ์ 2564) นายอนุชา บูรพชัยศรี โฆษกประจำสำนักนายกรัฐมนตรี ชี้แจงกรณีมีกระแสข่าวว่าไทยตกขบวนรับวัคซีนฟรีจากโครงการโคแวกซ์ หรือ COVAX (ย่อมาจาก Covid-19 Vaccines Global Access Facility หรือโครงการเพื่อการเข้าถึงวัคซีนโควิด-19 ระดับโลก) ว่าโครงการ COVAX นั้นเกิดขึ้นภายใต้ความร่วมมือของกลุ่มพันธมิตรความร่วมมือด้านนวัตกรรมเพื่อรับมือโรคระบาด (Coalition for Epidemic Preparedness Innovations: CEPI), องค์กรกาวี (Gavi, the Vaccine Alliance) และองค์การอนามัยโลก ซึ่งจัดตั้งขึ้นเพื่อสนับสนุนการเข้าถึงวัคซีนโควิด-19 ของประเทศต่างๆ ทั่วโลกอย่างเท่าเทียมกัน ทั้งนี้ ประเทศไทยได้ส่งหนังสือแสดงเจตนารมณ์เข้าร่วมตั้งแต่ช่วงต้นของโครงการแล้ว แต่เนื่องจากกรอบการจัดสรรวัคซีนและข้อตกลงการจองวัคซีนที่กำหนดโดยองค์การอนามัยโลกในช่วงเวลานั้น เป็นช่วงต้นของการพัฒนาวัคซีนทั้งสิ้น ซึ่งหมายความว่าแม้ว่าทำการจองไปแล้ว จะยังไม่ทราบว่าวัคซีนที่จองไปแล้วนั้นจะประสบความสำเร็จหรือไม่ การตัดสินใจของรัฐบาลเป็นการตัดสินใจอย่างรอบคอบท่ามกลางข้อจำกัดและบริบทหลายด้าน ผ่านคณะทำงานที่กระทรวงสาธารณสุขได้ตั้งขึ้น ซึ่งประกอบด้วยผู้เชี่ยวชาญ ทั้งในและนอกกระทรวง ทั้งด้านวิชาการ กฎหมาย การเงิน เพื่อร่วมกันพิจารณาเงื่อนไขของการทำข้อตกลงสั่งจองวัคซีน จึงเป็นการตัดสินใจบนพื้นฐานระหว่างผลประโยชน์และความเสี่ยงที่อาจเกิดขึ้น เพราะอาจจะไม่ได้รับวัคซีนหากการพัฒนาไม่สำเร็จ ล่าช้า และจำเป็นต้องเสียเงินค่าจองล่วงหน้า
นอกจากนี้ หากประเทศในอาเซียนที่จัดอยู่ในระดับที่มีรายได้ปานกลางจนถึงระดับสูง อย่างเช่น ไทย บรูไน สิงคโปร์ และมาเลเซีย จะไม่เข้าข่ายได้รับความช่วยเหลือให้ได้รับวัคซีนฟรี หรือให้ซื้อได้ในราคาถูกจากโครงการ COVAX เนื่องจากรายได้ของไทยอยู่ในระดับปานกลาง ทั้งนี้ มี 6 ประเทศในอาเซียนที่ได้รับวัคซีนฟรี ได้แก่ กัมพูชา อินโดนีเซีย ลาว เมียนมา ฟิลิปปินส์ และเวียดนาม ด้วยเหตุผลนี้จึงทำให้ประเทศไทยหากต้องการเข้าร่วมโครงการการจัดซื้อจัดหาวัคซีนผ่าน COVAX จะต้องจ่ายเงินซื้อวัคซีนเองด้วยงบประมาณที่สูงและมีความเสี่ยงค่อนข้างมาก โดยเป็นการจ่ายเงินจองล่วงหน้าไปก่อนแต่ไม่ทราบแหล่งที่มาของผู้ผลิต และไม่สามารถระบุวันเวลาที่แน่ชัดสำหรับการรับวัคซีนด้วย
โฆษกประจำสำนักนายกรัฐมนตรีกล่าวว่า เมื่อพิจารณาถึงข้อจำกัดที่มีทั้งหมดในการเข้าร่วมโครงการ COVAX แล้ว การที่ประเทศไทยทำความตกลงซื้อวัคซีนโควิด-19 จากผู้ผลิตโดยตรงจึงเป็นทางเลือกที่เหมาะสมภายใต้ข้อจำกัดต่างๆ เนื่องจากมีความยืดหยุ่นกว่า สามารถต่อรองราคาและเงื่อนไขได้โดยตรงกับผู้ผลิต อย่างไรก็ตาม โฆษกรัฐบาลยืนยันว่า เมื่อคำนึงถึงประโยชน์ของประชาชนไทยเป็นหลัก รัฐบาลไม่ปิดกั้นการเจรจากับที่ใดหาก COVAX ปรับเงื่อนไขรวมถึงข้อเสนอต่างๆ ซึ่งหากไทยเห็นว่าเป็นประโยชน์ก็ยังสามารถทำข้อตกลงผ่าน COVAX ได้ในอนาคต
..
วันอาทิตย์ที่ 14 กุมภาพันธ์ 2564
รัฐบาลพร้อมอำนวยความสะดวก ผู้สูงอายุ ผู้ป่วยติดเตียง ผู้พิการ เข้าถึง “เราชนะ” ลงทะเบียน 15-25 ก.พ.
รัฐบาลพร้อมอำนวยความสะดวก ผู้สูงอายุ ผู้ป่วยติดเตียง ผู้พิการ เข้าถึง “เราชนะ” ลงทะเบียน 15-25 ก.พ.
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามที่กระทรวงการคลัง จะเปิดให้ประชาชน กลุ่มที่ไม่สามารถเข้าถึงระบบอินเทอร์เน็ต
ไม่มีสมาร์ทโฟน  และผู้ที่อยู่ในภาวะพึ่งพิง เช่น ผู้สูงอายุ ผู้พิการ ผู้ป่วยติดเตียง ลงทะเบียนรับสิทธิ์ตามโครงการเราชนะ ในวันที่ 15 ก.พ.-25 ก.พ. ที่ธนาคารกรุงไทยทุกสาขา หรือหน่วยบริการเคลื่อนที่ธนาคารกรุงไทย โดยประชาชนต้องนำบัตรประชาชนแบบสมาร์ทการ์ดไปใช้ในการลงทะเบียนด้วย และให้ชื่อ/เบอร์โทรศัพท์ผู้ที่ติดต่อได้ หากตรวจสอบแล้วเป็นผู้ได้รับสิทธิ์ จะได้รับวงเงินเข้าบัตรประชาชนเป็นรายสัปดาห์งวดแรกจะได้รับวันที่5มี.ค. จำนวน4,000บาททยอยจ่ายจนครบ 7,000 บาท การใช้เงินสามารถใช้จ่ายผ่าน "บัตรประชาชน" สำหรับการซื้อสินค้าหรือชำระบริการในร้านที่ร่วมโครงการ
และเพื่อให้กลุ่มที่อยู่ในภาวะพึ่งพิงเข้าถึงสิทธิ์ดังกล่าวให้มากที่สุด นางสาวรัชดา กล่าวเพิ่มเติมว่า ทางกระทรวงการคลังจะทำงานร่วมกับกระทรวงมหาดไทย กระทรวงสาธารณสุข กระทรวงการพัฒนาสังคมและความมั่นคงของมนุษย์ ธนาคารกรุงไทยสาขาในพื้นที่ และอาสาสมัครระดับหมู่บ้านทั่วประเทศ อำนวยความสะดวกในการลงทะเบียนให้แก่ประชาชนกลุ่มนี้ โดยธนาคารจัดหน่วยเคลื่อนที่รับลงทะเบียน มากไปกว่านั้น กรณีผู้ป่วยติดเตียงช่วยเหลือตัวเองไม่ได้ สามารถให้ผู้ดูแล หรือคนในครอบครัว ช่วยลงทะเบียนให้ในชื่อของผู้ป่วยนั้น ซึ่งข้อมูลคนพิการที่ไม่สามารถช่วยเหลือตนเองได้จากฐานข้อมูลกรมส่งเสริมและพัฒนาคุณภาพชีวิตคนพิการ ปัจจุบัน มีจำนวน 45,336 คน
สำหรับผู้พิการที่ไม่ได้อยู่ในความดูแลของหน่วยงานภาครัฐ  กระทรวงการพัฒนาสังคมฯจะบูรณาการความร่วมมือกับหน่วยงานที่เกี่ยวข้อง ทั้งในส่วนกลางและในระดับพื้นที่ โดยพร้อมอำนวยความสะดวกและให้คำแนะนำกับผู้พิการเพื่อให้สามารถได้รับสิทธิ์ ทั้งนี้ ในช่วงเวลาที่ผ่านมานับแต่วันเปิดรับลงทะเบียนโครงการเราชนะ  กระทรวงพัฒนาสังคมฯ ได้จัดเจ้าหน้าที่ให้คำแนะนำร่วมกับอพม.(อาสาสมัครพัฒนาสังคมและความมั่นคงของมนุษย์) แก่ผู้สูงอายุและผู้พิการที่มีสมาร์ทโฟน และหากประชาชนมีข้อสอบถาม หรือต้องการความช่วยเหลือทางสังคม สามารถโทรได้ที่ สายด่วน 1300 บริการ 24 ชั่วโมง
...
วันพุธที่ 17 กุมภาพันธ์ 2564
กรมเจ้าท่าขานรับนโยบายรัฐบาลสนับสนุนผู้ให้บริการด้านขนส่งสาธารณะทางน้ำ เข้าร่วมโครงการ “เราชนะ”
กรมเจ้าท่า (จท.) กระทรวงคมนาคม สนับสนุนผู้ให้บริการด้านขนส่งสาธารณะทางน้ำลงทะเบียนเข้าร่วมโครงการ “เราชนะ” ในฐานะร้านค้า ระหว่างวันที่ 29 มกราคม - 31 มีนาคม 2564
เพื่อเพิ่มช่องทางและโอกาสในการประกอบอาชีพ และสนับสนุนนโยบายของรัฐบาลในการให้ความช่วยเหลือประชาชนที่ได้รับผลกระทบจากการแพร่ระบาดของโรคติดเชื้อไวรัส COVID-19
นายวิทยา ยาม่วง อธิบดีกรมเจ้าท่า กล่าวว่า จท. ได้สนับสนุนและให้ความร่วมมือกับรัฐบาล ด้วยการผลักดันผู้ให้บริการด้านขนส่งสาธารณะทางน้ำเข้าร่วมโครงการ “เราชนะ” เพื่อบรรเทาความเดือดร้อน ลดภาระค่าใช้จ่ายของประชาชนที่ได้รับผลกระทบจากการแพร่ระบาดของโรคติดเชื้อไวรัส COVID-19 และเพิ่มช่องทางการชำระค่าโดยสาร จากการหารือแนวทางการเข้าร่วมโครงการฯ ร่วมกับธนาคารกรุงไทยและผู้ให้บริการด้านขนส่งสาธารณะทางน้ำ อาทิ เรือด่วนเจ้าพระยา เรือโดยสารไฟฟ้า เรือโดยสารในคลองแสนแสบ เรือบริการนักท่องเที่ยว เรือข้ามฟาก ได้มีมติให้ธนาคารกรุงไทยเร่งสร้างความเชื่อมั่นในการเข้าร่วมโครงการฯ และหาแนวทาง การลดขั้นตอนให้เกิดความสะดวกรวดเร็วในการใช้บริการ โดยบริษัท เรือด่วนเจ้าพระยา จะเปิดให้ทดลองใช้บริการผ่านแอปพลิเคชัน “เราชนะ” ระหว่างวันที่ 18 - 19 กุมภาพันธ์ 2564 และจะเปิดให้ใช้บริการจริงในวันที่ 20 กุมภาพันธ์ 2564
ทั้งนี้ ผู้ให้บริการด้านขนส่งสาธารณะทางน้ำสามารถลงทะเบียนเข้าร่วมโครงการฯ ได้ที่เว็บไซต์ http://www.xn--b3c4a2a6ch6f.com/ ระหว่างวันที่ 29 มกราคม - 31 มีนาคม 2564 โดยต้องปรับตัวและหารือร่วมกับธนาคารกรุงไทย เพื่อให้การใช้งานแอปพลิเคชัน “เราชนะ” มีความสะดวก รวดเร็ว เป็นการเพิ่มช่องทางการชำระค่าโดยสาร รวมทั้งบรรเทาความเดือดร้อนและลดภาระค่าใช้จ่ายของประชาชน สำหรับการให้บริการได้เน้นย้ำให้ปฏิบัติตามมาตรการความปลอดภัยอย่างเคร่งครัด ไม่เก็บค่าโดยสารเกินอัตราที่กำหนด พร้อมทั้งปฏิบัติตามมาตรการเว้นระยะห่าง (Social distancing) รักษาความสะอาดภายในตัวเรือ เจ้าหน้าที่ผู้ให้บริการสวมใส่หน้ากากอนามัย ตลอดการเดินทาง ประชาชนที่พบเห็นการกระทำผิดหรือการให้บริการเรือที่ไม่ปลอดภัย สามารถแจ้งได้ที่ สายด่วน จท. โทร. 1199 ตลอด 24 ชั่วโมง
#กองเผยแพร่และประชาสัมพันธ์
สำนักงานปลัดกระทรวงคมนาคม
วันพุธที่ 17 กุมภาพันธ์ 2564
นายกประกาศข่าวดี เดือนมีนาคม 2564 ไทยสามารถทดลองฉีดวัคซีนที่พัฒนาได้เองในมนุษย์
นายกประกาศข่าวดี เดือนมีนาคม 2564 ไทยสามารถทดลองฉีดวัคซีนที่พัฒนาได้เองในมนุษย์
วันนี้ (17 ก.พ. 64) เวลา 14.30 น. ณ ห้องประชุมสภาผู้แทนราษฎร อาคารรัฐสภา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวชี้แจงในการประชุมสภาผู้แทนราษฎร ชุดที่ 25 ปีที่ 2 ครั้งที่ 24 (สมัยสามัญประจำปีครั้งที่สอง) เป็นพิเศษ เพื่อพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล
โดยนายกรัฐมนตรีได้กล่าวถึงข่าวที่น่ายินดีคือไทยสามารถทดลองฉีดวัคซีนที่พัฒนาได้เอง เฟส 1 ในมนุษย์โดยจะเริ่มฉีดในเดือนมีนาคม 2564 เป็นการพัฒนาวิจัยของมหาวิทยาลัยมหิดล ร่วมมือกับสถาบันวัคซีน กระทรวงสาธารณสุข องค์การเภสัชกรรม โดยจะพัฒนาคู่ขนานไปกับวัคซีน mRNA ของคณะแพทย์ศาสตร์จุฬา และวัคซีนที่ใช้โปรตีนเป็นฐานของคณะเภสัชศาสตร์ จุฬาลงกรณ์มหาวิทยาลัย โดยการผลิตวัคซีนด้วยการนำเชื้อตายไวรัสมาเพาะในไข่ไก่ฟัก มีความปลอดภัยที่ค่อนข้างสูง ผลข้างเคียงน้อย เนื่องจากเป็นเทคโนโลยีที่ใช้ในการผลิตวัคซีนมากว่า 10 ปีแล้ว รวมถึงการใช้ผลิตวัคซีนไข้หวัดใหญ่ เก็บดูแลง่าย สามารถอยู่ในอุณหภูมิตู้เย็น 2-8 องศาเซลเซียส โดยตั้งเป้าที่จะผลิตให้ได้ 25-30 ล้านโดสต่อปี หรืออาจจะถึง 60 ล้านโดสต่อปี
จุดเริ่มต้นในการวิจัยพัฒนาวัคซีนของประเทศไทย มาจากการประสานกับสถาบัน PATH ของสหรัฐได้นำไวรัสต้นกำเนิดที่ตัดแต่งพันธุ์กรรมมาจากไวรัสนิวคาสเซิล ซึ่งไม่ก่อให้เกิดไวรัสโควิด-19 มาทำให้เกิดหนามแหลมหรือเอสโปรตีน หลังจากนั้นนำไวรัสดังกล่าวมาเพิ่มจำนวนในไข่ไก่ฟักที่ศูนย์ผลิตวัคซีนที่จังหวัดสระบุรี เมื่อได้จำนวนที่มากพอก็จะมาทำให้ไวรัสตายเพื่อนำมาทำเป็นวัคซีน ถือเป็นแนวทางทางอนาคตของไทยที่ได้วางแผนไว้ แบ่งออกเป็น 3 เฟส ดังนี้ เฟส 1 เริ่มในเดือนมีนาคม เฟส 2 เริ่มในเดือนเมษาถึงพฤษภาคม และเฟส 3 เริ่มในช่วงปลายปี 2564 โดยหากทุกอย่างเป็นไปตามแผนและประสบผลสำเร็จ ภายในปี 2564-2565 ก็จะสามารถจดทะเบียนได้
ซึ่งนายกรัฐมนตรีชื่นชมคณะทำงานด้านวัคซีนของไทยที่จะส่งผลให้เกิดรายได้ในอนาคต ทั้งนี้ เป็นการเดินหน้า ไทยจะเป็นแหล่งในการรักษาพยาบาล และมีสุขภาพที่ดี รัฐบาลได้ดำเนินการคิดแนวทางอย่างรอบคอบเป็นระบบ อย่างไรก็ดี นายกรัฐมนตรีได้ขอบคุณในคำแนะนำของทุกท่านด้วย
วันพุธที่ 17 กุมภาพันธ์ 2564
รมว.วธ.ประชุมหารือความร่วมมือระดับทวิภาคีด้านวัฒนธรรมผ่านระบบการประชุมทางไกล (Zoom) กับนายแชฟคต มาห์มูด  รัฐมนตรีว่าการกระทรวงมรดกทางวัฒนธรรมแห่งชาติ สาธารณรัฐอิสลามปากีสถาน
รมว.วธ.ประชุมหารือความร่วมมือระดับทวิภาคีด้านวัฒนธรรมผ่านระบบการประชุมทางไกล (Zoom) กับนายแชฟคต มาห์มูด  รัฐมนตรีว่าการกระทรวงมรดกทางวัฒนธรรมแห่งชาติ สาธารณรัฐอิสลามปากีสถาน
วันที่ ๑๗ กุมภาพันธ์ ๒๕๖๔ เวลา ๑๒.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม ประชุมหารือความร่วมมือระดับทวิภาคีด้านวัฒนธรรมผ่านระบบการประชุมทางไกล (Zoom) กับ นายแชฟคต มาห์มูด (H.E. Mr. Shaftqat Mahmood) รัฐมนตรีว่าการกระทรวงมรดกทางวัฒนธรรมแห่งชาติ สาธารณรัฐอิสลามปากีสถาน เนื่องในโอกาสครบรอบ ๗๐ ปี ความสัมพันธ์ทางการทูต ระหว่างราชอาณาจักรไทยและสาธารณรัฐอิสลามปากีสถาน โดยมี นายอะศิม อิฟติคัร อะห์มัด (H.E. Mr. Asim Iftikar Ahmad) เอกอัครราชทูตสาธารณรัฐอิสลามปากีสถานประจำประเทศไทย นางยุถิกา อิศรางกูร ณ อยุธยา ผู้ตรวจราชการกระทรวงวัฒนธรรม นายประทีป เพ็งตะโก อธิบดีกรมศิลปากร นายมูหมัดลูตฟี อุเซ็ง อุปทูตรักษาการ สถานเอกอัครราชทูต ณ กรุงอิสลามาบัด และเจ้าหน้าที่ที่เกี่ยวข้อง เข้าร่วมประชุม ณ ห้องประชุม ๑ ชั้น ๘ กระทรวงวัฒนธรรม
วันพุธที่ 17 กุมภาพันธ์ 2564
ก.เกษตรฯ แจงแก้ปัญหาราคาพืชผลการเกษตรชาวสวนตกต่ำ ประสานงานพาณิชย์จังหวัดหาช่องทางการระบายสินค้าเพิ่ม พร้อมลงพื้นที่ช่วยเกษตรกรวิเคราะห์การปลูกผัก ป้องกันปัญหาที่จะเกิดขึ้นอีก
กระทรวงเกษตรและสหกรณ์ ชี้แจงแก้ปัญหาราคาพืชผลการเกษตรชาวสวนตกต่ำ ประสานงานพาณิชย์จังหวัดหาช่องทางการระบายสินค้าเพิ่ม พร้อมลงพื้นที่ช่วยเกษตรกรวิเคราะห์การปลูกผัก ป้องกันปัญหาที่จะเกิดขึ้นอีก
เมื่อวันที่ 16 กุมภาพันธ์ 2564 นายเข้มแข็ง ยุติธรรมดำรง อธิบดีกรมส่งเสริมการเกษตร กระทรวงเกษตรและสหกรณ์ ชี้แจงกรณีที่มีการเรียกร้องหน่วยงานที่เกี่ยวข้องแก้ไขปัญหาให้เกษตรกรชาวสวนซึ่งประสบปัญหาพืชผลทางการเกษตรราคาตกต่ำ ไม่มีผู้รับซื้อเนื่องจากสถานการณ์การแพร่ระบาดของโควิด-19 ว่า สำนักงานเกษตร จ.เพชรบูรณ์ ตรวจสอบข้อเท็จจริงจากเกษตรกรในพื้นที่ พบว่า จ.เพชรบูรณ์ มีพื้นที่ปลูกผัก 64,474 ไร่ และ อ.หนองไผ่ มีพื้นที่ปลูกผัก 2,655 ไร่ เกษตรกร 402 ราย สำหรับราคาพืชผักในช่วงนี้ เกษตรกรมีการปลูกจำหน่าย แต่เนื่องจากสถานการณ์การแพร่ระบาดเชื้อไวรัสฯ จึงทำให้พ่อค้าคนกลางลดจำนวนการซื้อลง อย่างไรก็ตาม เบื้องต้นได้ประสานงานกับพาณิชย์จังหวัดหาช่องทางการระบายสินค้าเพิ่มเติม พร้อมลงพื้นที่ช่วยเกษตรกรวิเคราะห์การปลูกผัก เพื่อป้องกันปัญหาที่จะเกิดขึ้นต่อไป
ด้านกระทรวงพาณิชย์ กรมการค้าภายใน ชี้แจง สนง.พณ.เพชรบูรณ์ ได้ลงพื้นที่ตรวจสอบพบว่าผลผลิตมะเขือเปราะจะออกสู่ตลาดช่วงเดือน กุมภาพันธ์ – มีนาคม 2564 ประมาณ 27% ของผลผลิตทั้งหมด สำหรับ อ.หนองไผ่ มีผลผลิตประมาณ 1,354 ตัน ด้านภาวะการค้า ปัจจุบันราคารับซื้อมะเขือเปราะ ตลาดกลางผัก จ.เพชรบูรณ์ และตลาดสี่มุมเมือง จ.ปทุมธานี ปรับสูงขึ้นจากสัปดาห์ก่อน อยู่ที่ กก.ละ 4 - 7 บาท อย่างไรก็ตาม เบื้องต้นกรมการค้าภายในได้ประสานห้างท้องถิ่น จ.เพชรบูรณ์ และ จ.พะเยา จัดพื้นที่ให้เกษตรกรนำผลผลิตมาวางจำหน่าย โดยไม่ต้องเสียค่าใช้จ่าย และจะประสานห้างค้าปลีกค้าส่งรายใหญ่ เพื่อเข้าไปช่วยเชื่อมโยงต่อไป พร้อมมอบหมายให้ สนง.พณ.เพชรบูรณ์ ประสานตลาดกลางผัก จ.เพชรบูรณ์ (ตลาดสันติสุข) อ.หล่มสักจัดพื้นที่ให้แก่เกษตรกรที่จะนำผลผลิตไปวางจำหน่าย รวมทั้งประสานหน่วยงานราชการที่มีความต้องการบริโภค เช่น เรือนจำ โรงพยาบาล รับซื้อมะเขือจากเกษตรกรโดยตรง เพื่อเป็นวัตถุดิบในการปรุงอาหารเพิ่มมากขึ้น
--------------------
วันพุธที่ 17 กุมภาพันธ์ 2564
นายกฯ แจงรัฐบาลใช้มาตรการทางเศรษฐกิจช่วยเหลือประชาชนจำนวนหลายล้านคน พร้อมปรับแก้ไข เร่งอำนวยความสะดวกให้ทุกกลุ่ม
นายกฯ แจงรัฐบาลใช้มาตรการทางเศรษฐกิจช่วยเหลือประชาชนจำนวนหลายล้านคน พร้อมปรับแก้ไข เร่งอำนวยความสะดวกให้ทุกกลุ่ม
วันนี้ (17 ก.พ. 64) เวลา 17.35 น. ณ ห้องประชุมสภาผู้แทนราษฎร อาคารรัฐสภา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวชี้แจงในการประชุมสภาผู้แทนราษฎร ชุดที่ 25 ปีที่ 2 ครั้งที่ 24 (สมัยสามัญประจำปีครั้งที่สอง) เป็นพิเศษ เพื่อพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล เกี่ยวกับประเด็นมาตรการแก้ไขปัญหาเศรษฐกิจในสถานการณ์โควิด-19 ดังนี้
นายกรัฐมนตรีชี้แจงว่า รัฐบาลได้หาแนวปฏิบัติที่ดีและเหมาะสมตามสถานการณ์โควิด-19 ที่เกิดขึ้น ซึ่งเป็นไปตามการเรียนรู้จากประสบการณ์ที่ได้ระหว่างสถานการณ์ โดยมีบุคลากรทางสาธารณสุขเป็นส่วนสำคัญในการช่วยแก้ไขปัญหา ประเทศไทยเป็นแบบอย่างที่ดี มีทั้ง อสม. กำนันผู้ใหญ่บ้าน อาสาสมัครอื่น ๆ เข้ามาช่วย ทุกคนล้วนเป็นกำลังสำคัญในการช่วยเหลือกัน ซึ่งการกล่าวหาว่าการบริหารสถานการณ์โควิด-19 ล้มเหลวอาจทำให้บุคลากรเหล่านี้เสียกำลังใจ
อย่างไรก็ตาม การดำเนินการของรัฐบาลส่วนใหญ่แล้วเกิดผลดีแก่ประเทศ แม้ว่าอาจพบปัญหาและอุปสรรคบ้าง แต่รัฐบาลได้หาแนวทางและมาตรการเสริมเพื่อช่วยเหลือตามความเหมาะสม ขอให้เข้าใจว่าทุกอย่างล้วนเกิดปัญหาในเบื้องต้น เนื่องจากรัฐบาลต้องใช้มาตรการช่วยเหลือทางเศรษฐกิจกับประชาชนจำนวนหลายล้านคน เมื่อทำในระบบออนไลน์ไม่ได้ จึงต้องทำในระบบ Manual ซึ่งภาครัฐได้อำนวยความสะดวกให้ประชาชนสามารถลงทะเบียนได้ครอบคลุมมากยิ่งขึ้น เช่น การออกบัตรคิว การกำหนดระยะเวลาให้ลงทะเบียนได้เพียงพอ
ทั้งนี้ ภาพที่มีการวิจารณ์ว่ามีประชาชนรอเข้ารับการลงทะเบียนไทยชนะจำนวนมากนั้น เป็นภาพในช่วงของการเปิดรับลงทะเบียนในวันแรก ๆ ซึ่งมีประชาชนให้ความสนใจจำนวนมาก ซึ่งทางหน่วยงานได้รับทราบปัญหาและจัดระเบียบคิวเรียบร้อยแล้ว รัฐบาลขอยืนยันว่าจะให้ความช่วยเหลือแก่ประชาชนทุกกลุ่มอย่างเต็มที่ รัฐบาลรับทราบทุกความเดือดร้อนของประชาชนและจะเร่งดำเนินการช่วยเหลือให้ได้โดยเร็วที่สุด
วันพุธที่ 17 กุมภาพันธ์ 2564
ปลัดวธ.เป็นประธานในพิธีเปิดการประชุมเชิงปฏิบัติการ "การประเมินสถานะของหน่วยงานในการเป็นระบบราชการ ๔.๐ (PMQA 4.0)” ของสำนักงานปลัดกระทรวงวัฒนธรรม ประจำปีงบประมาณ พ.ศ. ๒๕๖๔
ปลัดวธ.เป็นประธานในพิธีเปิดการประชุมเชิงปฏิบัติการ "การประเมินสถานะของหน่วยงานในการเป็นระบบราชการ ๔.๐ (PMQA 4.0)” ของสำนักงานปลัดกระทรวงวัฒนธรรม ประจำปีงบประมาณ พ.ศ. ๒๕๖๔
วันที่ ๑๖ กุมภาพันธ์ ๒๕๖๔ เวลา ๐๙.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานในพิธีเปิดการประชุมเชิงปฏิบัติการ "การประเมินสถานะของหน่วยงานในการเป็นระบบราชการ ๔.๐ (PMQA 4.0)” ของสำนักงานปลัดกระทรวงวัฒนธรรม ประจำปีงบประมาณ พ.ศ. ๒๕๖๔ โดยมี นายกิตติพันธ์ พานสุวรรณ รองปลัดกระทรวงวัฒนธรรม นายกฤษฎา คงคะจันทร์ หัวหน้าผู้ตรวจราชการกระทรวงวัฒนธรรม ผู้ตรวจราชการกระทรวงวัฒนธรรม ผู้บริหารกระทรวงวัฒนธรรม วิทยากร และผู้เข้ารับการอบรม เข้าร่วม ณ ศูนย์ประชุม ชั้น ๘ กระทรวงวัฒนธรรม
วันพุธที่ 17 กุมภาพันธ์ 2564
องค์การขนส่งมวลชนกรุงเทพออกประกาศคณะทำงานศูนย์ปฏิบัติการภาวะฉุกเฉินโรคติดเชื้อไวรัส COVID-19 เรื่อง พนักงานขับรถโดยสารธรรมดา สาย 34 ติดเชื้อไวรัส COVID-19
คณะทำงานศูนย์ปฏิบัติการภาวะฉุกเฉินโรคติดเชื้อไวรัสโคโรนา 2019 (โควิด-19) องค์การขนส่งมวลชนกรุงเทพ (ขสมก.) กระทรวงคมนาคม ระบุว่าตลอดระยะเวลาการแพร่ระบาดของโรคติดเชื้อไวรัส COVID-19
ขสมก. ได้ดำเนินการตามมาตรการป้องกันการแพร่ระบาดของโรคตามแนวทางปฏิบัติการป้องกันของกรมควบคุมโรค กระทรวงสาธารณสุข อย่างเคร่งครัดมาโดยตลอด
ขสมก. ขออภัยที่ต้องแจ้งให้ทราบว่า เมื่อวันที่ 9 - 12 กุมภาพันธ์ 2564 เจ้าหน้าที่โรงพยาบาลประชาธิปัตย์ และเจ้าหน้าที่สาธารณสุขอำเภอธัญบุรี ได้บูรณาการร่วมกันในการตรวจหาเชื้อไวรัส COVID-19 บริเวณตลาดสุชาติและอาคารพาณิชย์โดยรอบอำเภอธัญบุรี จังหวัดปทุมธานี ซึ่งเมื่อวันที่ 11 กุมภาพันธ์ 2564 เจ้าหน้าที่สาธารณสุข ได้ตรวจพนักงานขับรถโดยสารธรรมดา สาย 34 (ปฏิบัติหน้าที่ขับรถโดยสารกะบ่าย) เพศชาย จำนวน 1 คน มีที่พักอาศัยอยู่ในบริเวณตลาดสุชาติ โดยขณะเข้ารับการตรวจ พนักงานไม่ได้มีอาการเจ็บป่วยแต่อย่างใด ต่อมาเมื่อวันที่ 14 กุมภาพันธ์ 2564 เวลา 09.00 น. เจ้าหน้าที่สาธารณสุขได้แจ้งผลการตรวจแก่พนักงานขับรถโดยสารคนดังกล่าวว่าได้รับการติดเชื้อ จึงให้ไปเข้ารับการรักษาที่โรงพยาบาลลำลูกกา จังหวัดปทุมธานี
ทั้งนี้ หลังจากทราบผล ขสมก. ได้รับทราบข้อมูลดังกล่าวจากผู้อำนวยการเขตการเดินรถที่ 1 จึงได้ดำเนินการตามมาตรการป้องกันการแพร่ระบาดของโรคติดเชื้อไวรัส COVID-19 ดังต่อไปนี้
1. ขสมก. ได้มีการแจ้งกรมควบคุมโรค กระทรวงสาธารณสุข เพื่อแจ้งรายละเอียดผู้ติดเชื้อไวรัส COVID-19 (ตามแนวทางปฏิบัติกรณีพบผู้ติดเชื้อ) โดยได้ประสานเจ้าหน้าที่สำนักงานสาธารณสุข จังหวัดปทุมธานี
2. ก่อนหน้านี้ ตั้งแต่วันที่ 1 - 12 กุมภาพันธ์ 2564 พนักงานผู้ติดเชื้อไม่ได้มีอาการเจ็บป่วยแต่อย่างใด ต่อมาเมื่อวันที่ 13 กุมภาพันธ์ 2564 พนักงานได้มาปฏิบัติหน้าที่บนรถโดยสารธรรมดา สาย 34 หมายเลข 1 - 40063 ผลการตรวจวัดอุณหภูมิร่างกาย อยู่ที่ 36.5 องศาเซลเซียส รวมทั้งมีการสวมใส่หน้ากากอนามัยตลอดเวลาขณะปฏิบัติหน้าที่ และล้างมือด้วยเจลแอลกอฮอล์ ซึ่งรถออกจากอู่รังสิต เวลา 13.45 น. ถึงหัวลำโพง เวลา 15.00 น. และกลับถึงอู่รังสิต เวลา 19.28 น. ปรากฏว่าพนักงานมีอาการไข้ ปวดหัว และปวดเมื่อยร่างกาย นายท่าจึงให้ไปพบแพทย์ที่คลินิกเรือนแพทย์ และกลับไปพักผ่อนที่บ้าน
3. พนักงานผู้ติดเชื้อได้ปฏิบัติหน้าที่บนรถโดยสารธรรมดา สาย 34 หมายเลข 1 - 40063 ในช่วงกะบ่าย ซึ่งเป็นกะสุดท้ายของแต่ละวัน จึงไม่มีพนักงานขับรถคนใดนำรถไปขับต่อ อีกทั้งเมื่อพนักงานขับรถนำรถกลับเข้าอู่เมื่อเสร็จสิ้นภารกิจในแต่วัน จะมีการฉีดพ่นทำความสะอาดภายในรถโดยสารทันทีด้วยผลิตภัณฑ์ฆ่าเชื้อโรคที่มีส่วนผสมของแอลกอฮอล์ 70% จึงมั่นใจได้ว่ารถโดยสารขององค์การมีความสะอาด ปลอดภัยจากเชื้อไวรัส COVID-19 นอกจากนี้ ขสมก. ได้พักการใช้งานรถโดยสารคันดังกล่าว เป็นระยะเวลา 3 วัน เพื่อฉีดพ่นทำความสะอาดฆ่าเชื้อโรคภายในรถ อู่จอดรถ และท่าปล่อยรถโดยสาร
4. ขสมก. ได้ตรวจสอบว่าพนักงานผู้ติดเชื้อได้ปฏิบัติหน้าที่กับพนักงานเก็บค่าโดยสารคนใดบ้าง ซึ่งขณะนี้ได้ให้พนักงานเก็บค่าโดยสารดังกล่าวหยุดงานไปพบแพทย์เพื่อตรวจหาเชื้อไวรัส COVID-19 แล้ว หากได้ผลเป็นประการใดจะแจ้งให้ทราบต่อไป
ทั้งนี้ ขสมก. ได้ปฏิบัติตามมาตรการป้องกันการแพร่ระบาดของโรคติดเชื้อไวรัส COVID-19 ได้แก่ การสวมใส่หน้ากากอนามัยตลอดเวลาขณะปฏิบัติหน้าที่บนรถโดยสาร การล้างทำความสะอาดมือด้วยเจลแอลกอฮอล์ การฉีดพ่นทำความสะอาดภายในรถโดยสารด้วยแอลกอฮอล์ทั้งก่อนและหลังนำรถออกวิ่งให้บริการประชาชน
#กองเผยแพร่และประชาสัมพันธ์
สำนักงานปลัดกระทรวงคมนาคม